Kripos har de siste dagene pågrepet fire menn som nå er siktet for produksjon og salg av narkotika via Internett. Flere av de siktede anses som sentrale i norsk sammenheng når det gjelder salg av narkotika via det mørke nettet.

Det er tatt omfattende beslag i saken, både av datautstyr og narkotika.

På et pressemøte i ettermiddag fortalte Kripos at de fire var relativt ubeskrevne blad for politiet fra før.

Forsvarer Thor Bache-Wiig Foto: Knut Haarvik / NRK

Advokat Thor Bache Wiig er forsvarer for én av de siktede, en 30 år gammel Oslo-mann med bakgrunn fra finansbransjen.

– Han erkjenner å ha kjøpt hasj i store kvanta fra andre nettsteder, for så å selge små mengder videre, også det på nettet.

Økende tendens

– Vi ser at man på anonymiseringsnettverk har lagt inn bestilling av narkotika som deretter har blitt formidlet via posten til de som bestilte, sier Richard Beck Pedersen, politiadvokat i Kripos til NRK.

Richard Beck Pedersen Foto: Helge Carlsen / NRK

Politiet sier de har ønsket å gi et signal om at man ikke fritt kan oppholde seg på et anonymisert nettverk.

– Man kan ikke tro at man kan begå alvorlig kriminalitet uten å stå til ansvar for det, sier Pedersen.

Kripos mener å ha sett en bekymringsfull utvikling og ønsket derfor å angripe dette feltet.

– Fortsatt er det vel slik at dette ikke representerer den største åren av narkotika, men vi ser en stadig økende tendens. Blant annet fordi man kan benytte seg av tekniske løsninger som gjør det vanskelig for politiet å avdekke salget.

Utfordrende etterforskning

– Vi har brukt et vell av de metodene vi har tilgjengelig, sier politiadvikaten – uten å ville gå nærmere inn på hvordan de har jobbet med denne saken.

Kripos opplyser at aksjonene har vært et samarbeid med internasjonale organisasjoner.

– Etterforskningen har vært utfordrende, blant annet på grunn av kryptering og anonymisering.